แนะประชาชนดูแลสุขภาพช่วงเทศกาลสงกรานต์ที่มีอากาศร้อนจัด ป้องกันความเสี่ยงอาการลมแดด
นายแพทย์เอกชัย เพียรศรีวัชรา รองอธิบดีกรมอนามัย กล่าวว่า ในช่วงวันหยุดยาวเทศกาลสงกรานต์ที่ประชาชนจะเดินทางกลับภูมิลำเนาและท่องเที่ยวยังจังหวัดต่างๆ จะต้องใช้ความระมัดระวังในการเดินทางเพื่อป้องกันอุบัติเหตุจากการจราจรที่หนาแน่นทั้งไปและกลับ ประกอบกับอากาศที่ร้อนจัดจะทำให้เกิดอาการเพลียแดด ควรพกน้ำดื่มไว้ในรถป้องกันการขาดน้ำ ไม่ดื่มเครื่องดื่มแอลอกฮอล์และไม่ควรดื่มกาแฟเกิน 2 แก้วต่อวัน เพราะจะทำให้หัวใจเต้นเร็ว มือสั่นอันตรายต่อการขับขี่ แนะนำให้ดื่มน้ำสะอาด หรือน้ำผลไม้เย็นๆ หากเกิดอาการง่วงให้หยุดพักตามจุดบริการ สำหรับประชาชนที่เดินทางไปท่องเที่ยวยังสถานที่จัดกิจกรรมที่มีคนแออัดควรใส่หน้ากากอนามัย หรือพื้นที่ที่มีค่าฝุ่นละออง PM2.5 สูงให้สวมหน้ากาก N95 ก่อนออกนอกบ้านใส่หน้ากาก  ผู้ที่มีอาการไข้ มีน้ำมูก แนะให้ตรวจ ATK และไม่ควรออกไปในที่สาธารณะเพื่อลดความเสี่ยง ส่วนกลุ่มเปราะบาง 608 โดยเฉพาะผู้ป่วยโรคเรื้อรัง ย้ำให้ระวังไม่ควรอยู่กลางแดดเป็นเวลานานเสี่ยงต่อการเกิดลมโดด หรือฮีทสโตรก หากพบว่ามีอาการให้รีบโทรสายด่วน 1669 ระหว่างรอให้ปฐมพยาบาลเบื้องต้นให้ผู้มีอาการอยู่ในร่ม ลมถ่ายเทได้สะดวก นำน้ำเย็นมาเช็ดบริเวณศรีษะ ข้อพับ เพื่อระบายความร้อนให้เร็วที่สุด หากยังไม่หมดสติให้รีบดื่มน้ำให้เพียงพอ กระทรวงสาธารณสุข ร่วมกับหน่วยงานที่เกี่ยวข้อง มีจุดให้บริการนักท่องเที่ยวที่มีการจัดกิจกรรมในพื้นที่ต่างๆ รวมถึงมีจุดจุดปฐมพยาบาล และหน่วยฉุกเฉินยังจังหวัดใหญ่ๆ และจุดบริการบริเวณทางหลวงต่างๆ นอกจากนี้ ในช่วงหน้าที่มีการเฉลิมฉลองย้ำให้ระมัดระวังอาหารที่บูดเสียได้ง่าย ให้เลือกซื้ออาหารปรุงสุกใหม่ๆ กินร้อน ช้อนกลาง ล้างมือเพื่อป้องกันความเสี่ยงจากอาการท้องเสียโดยเฉพาะในผู้สูงอายุ